Putindan hafsalasi pir bo'lgan Berluskoni, Rossiya bilan savdoni to'xtatgan Ukraina, Kievga borishni rejalashtirmayotgan Bayden va Qodirovning chaqirig'i

Rossiya qo'shinlarining Ukraina hududlariga bostirib kirishi ortidan boshlangan urush 24 fevraldan buyon davom etmoqda. Quyida 10 aprel kuni sodir bo'lgan mazkur mojaroga aloqador asosiy yangiliklarni taqdim etamiz.
Berluskoni Putinning xatti-harakatidan hafsalasi pir bo'lganini bildirdi
Italiyaning sobiq bosh vaziri Silvio Berluskonio 'zining “Olg'a, Italiya” partiyasi qurultoyida Rossiya prezidenti Vladimir Putinning xatti-harakatidan hafsalasi pir bo'lganini aytdi.
“Dunyo oldidagi o'ta jiddiy mas'uliyatni o'z zimmasiga olgan Vladimir Putinning xatti-harakatidan hafsalasam pir bo'lganini va xafa bo'lganimni yashira olmayman, yashirishni ham istamayman”, — dedi italiyalik siyosatchi. Berluskoning qo'shimcha qilishicha, u Putinni 20 yildan beri taniydi va uni doim “demokratiya va tinchlik odami” deb bilgan.
Putin va Berluskoni bir-birlarini do'st deb atagan. 2019 yilda Italiyaning “Corriere dell Sera” gazetasiga bergan intervyusida Rossiya prezidenti ularni “uzoq muddatli do'stona munosabatlar” bog'lab turishini aytgan.
Italiyaning sobiq bosh vaziri esa 2021 yilning kuzida Putinni zamonaviy xalqaro siyosiy maydondagi yagona yetakchi rahbar deb atagan.
Ukraina Rossiya bilan savdo-sotiqni to'liq to'xtatganini e'lon qildi
“Ukraina Rossiyadan tovarlar olib kirishni butunlay taqiqladi, G'arb davlatlari ham xuddi shunday qadam tashlashi kerak”, — dedi Ukraina bosh vazir o'rinbosari, iqtisodiyot vaziri Yuliya Sviridenko. Uning so'zlariga ko'ra, bundan buyon Rossiyaning birorta mahsuloti davlat hududiga olib kirish mumkin bo'lmaydi.
Iqtisodiyot vazirining so'zlariga ko'ra, bu chora Rossiyaning Ukrainadagi “maxsus operatsiya”sini moliyalashtirish imkoniyatlarini kamaytiradi.
Rossiya Federal bojxona xizmati ma'lumotlariga ko'ra, 2021 yilda Rossiyadan Ukrainaga eksport hajmi 8 milliard dollardan ortiqni tashkil etgan.
Qodirov ukrainalik harbiylarni “bema'nilik bilan shug'ullanish bas qilishga” va taslim bo'lishga chaqirdi
“Ukraina harbiylari 'bema'nilik bilan shug'ullanishniʼ to'xtatib, taslim bo'lishi kerak”, — dedi Checheniston rahbari Ramzan Qodirov. Tegishli xabarni u o'zining Telegram kanalida e'lon qildi.
“Men boshqa Ukraina Qurolli Kuchlari bo'linmalariga qurol tashlashni taklif qilmoqchi emasdim. Lekin bu ikki [asirga olingan — tah.] bechoralarga qarab, yana shunday qilishga qaror qildim. Ukraina armiyasi askarlarini o'ziga kelib, to'g'ri qaror qabul qilishga, qo'mondonlarimiz bilan bog'lanib, taslim bo'lishga chaqiraman. Imkoniyat bor ekan uni qo'ldan boy bermang. Bema'nilik bilan shug'ullanishni bas qiling”, — deb yozgan Qodirov.
Baydenning Kievga borish niyati yo'qligi ma'lum qilindi
AQSh rezidenti Jo Bayden hozircha Kievga borish niyatida emas. Bu haqda Amerika yetakchisining milliy xavfsizlik bo'yicha yordamchisi Jeyk Sallivan yakshanba kuni efirga uzatilgan “NBS” telekanaliga bergan intervyusida aytib o'tdi.
“Prezident Bayden hozir Kievga borishni rejalashtirmayapti. Lekin u Ukrainaga qurol-yarog' yetkazib berish bo'yicha kampaniyani har kuni tashkil qiladi va muvofiqlashtiradi”, — dedi u prezident hozircha shunga e'tibor qaratgani, Kievga borishni rejalashtirmayotganini qo'shimcha qilgan holda.
Evrokomissiya rahbari Ukrainaning EIga qo'shilishi haqida gapirdi
Biror mamlakatning Evropa Ittifoqiga qo'shilish jarayoni yillar davom etadi, biroq Ukraina misolida noodatiy qadamlar qo'yilishi mumkin. Bu haqda Evrokomissiya rahbari Ursula fon der Lyayen ma'lum qildi.
“Odatda, bu jarayon yillar davom etadi, lekin kecha muhim qadam tashladik. Ukrainaga so'rovnoma topshirdik, uning asosida fikr shakllantiriladi va men mamlakat Evropa Ittifoqiga nomzod bo'lishga tayyormi yoki yo'qmi, degan tavsiyani beraman”, — dedi u.
Shu bilan birga, fon der Lyayen “Ukraina, shubhasiz, Evropa oilasining bir qismi” ekanligini ta'kidladi.